Vaudeville

Genre o theatr amrywiolaethol gyda phwyslais ar gomedi yw vaudeville neu weithiau yn Gymraeg fodfilGeiriadur yr Academi, "vaudeville". a darddodd yn Ffrainc yn niwedd y 19g ac a fu'n hynod o boblogaidd yn Unol Daleithiau America a Chanada o'r 1880au i'r 1930au. Cychwynnodd fel ffars neu gomedi sefyllfa, heb neges nac amcan, wedi ei chymysgu â pherfformiad dramatig, megis ymson neu farddoniaeth ysgafn, a chaneuon, dawnsiau bale, neu ffurf gerddorol arall. Datblygodd yn sioe amryfath boblogaidd a gyfunai digrifwch ysgafn a miwsig ar y llwyfan, yn debyg i draddodiad y neuadd gerdd yng Ngwledydd Prydain, lle cyfeiria'r term vaudeville at adloniant mwy dosbarth gweithiol a fyddai wedi cael ei ystyried yn "fwrlésg" yn yr Unol Daleithiau.

Byddai sioe vaudeville yn cynnwys sawl act wahanol yn dilyn ei gilydd ar yr un llwyfan, a byddai'r perfformwyr yn aml yn cynnwys cerddorion a chantorion poblogaidd a chlasurol, minstreliaid croenddu ac wynebddu, dawnswyr, digrifwyr, anifeiliaid gwneud campau, lledrithwyr, tafleiswyr, dynion cryf ac athletwyr, dynion yn dynwared merched, acrobatiaid, clowniaid, jyglwyr, actorion yn chwarae dramâu un-act neu olygfeydd dethol o ddramâu, ac enwogion yn darlithio. Yn niwedd y 19g, yn ystod dyddiau cynnar y taflunydd a lluniau symudol, dechreuodd theatrau vaudeville arddangos caneuon darluniedig a ffilmiau byrion, a dyna oedd prif gynulleidfa'r sinema nes dyfodiad y nickelodeons.

Yn yr Unol Daleithiau a Chanada, dylanwadwyd ar ddatblygiad vaudeville gan sawl gwahanol draddodiad, gan gynnwys y gyngerdd salŵn, canu'r minstreliaid croenddu ac wynebddu, sioeau pobl hynod, yr amgueddfa ddimai, a'r bwrlésg Americanaidd. Gelwid vaudeville yn "galon sioe fusnes America". Câi ddylanwad ar adloniant modern, yn enwedig ffilmiau comedi a chomedi stand-yp.

 Cyfeiriadau 


Categori:Cerddoriaeth Canada yn y 19eg ganrif
Categori:Cerddoriaeth Canada yn yr 20fed ganrif
Categori:Cerddoriaeth yr Unol Daleithiau yn y 19eg ganrif
Categori:Cerddoriaeth yr Unol Daleithiau yn yr 20fed ganrif
Categori:Comedi yng Nghanada
Categori:Comedi yn yr Unol Daleithiau
Categori:Geiriau ac ymadroddion Ffrangeg
Categori:Genres comedi
Categori:Hanes comedi
Categori:Theatr yng Nghanada yn y 19eg ganrif
Categori:Theatr yng Nghanada yn yr 20fed ganrif
Categori:Theatr yn yr Unol Daleithiau yn y 19eg ganrif
Categori:Theatr yn yr Unol Daleithiau yn yr 20fed ganrif